b'\n_START_ARTICLE_\nRahas\xc3\xa4ili\xc3\xb6\n_START_PARAGRAPH_\nRahas\xc3\xa4ili\xc3\xb6 on yhdysvaltalaisen sarjakuvapiirt\xc3\xa4j\xc3\xa4n Carl Barksin keksim\xc3\xa4 kuvitteellinen rakennus, joka esiintyy Disneyn sarjakuvamaailmassa Roope Ankan kotina ja rahavarojen s\xc3\xa4ilytyspaikkana._NEWLINE_S\xc3\xa4ili\xc3\xb6 n\xc3\xa4htiin ensimm\xc3\xa4isen kerran 31. hein\xc3\xa4kuuta 1951 julkaistussa tarinassa Roope-sed\xc3\xa4n uusi rahas\xc3\xa4ili\xc3\xb6. Barks oli kuitenkin k\xc3\xa4ytt\xc3\xa4nyt aiemminkin rahas\xc3\xa4ili\xc3\xb6n kaltaisia rakennuksia tarinoissa Lumottu papukaija vuodelta 1950 ja Ankkalinnan pamaus vuodelta 1951.\n_START_SECTION_\nKuvaus\n_START_PARAGRAPH_\nRahas\xc3\xa4ili\xc3\xb6 on kuution muotoinen betoninen varastorakennus, joka sijaitsee Rahas\xc3\xa4ili\xc3\xb6kukkulalla keskell\xc3\xa4 Ankkalinnan kaupunkia. Julkisivua koristaa valtava dollarin tunnus tai suomennoksissa usein Roopen nimikirjaimet RA. Carl Barksin mukaan Rahas\xc3\xa4ili\xc3\xb6n holvin tilavuus on kolme kuutioeekkeri\xc3\xa4. Ilmaus on Barksille tyypilliseen tapaan paradoksaalinen, sill\xc3\xa4 eekkeri on tosiasiassa pinta-alan yksikk\xc3\xb6 eik\xc3\xa4 \xe2\x80\x9dkuutioeekkeri\xe2\x80\x9d tarkoita mit\xc3\xa4\xc3\xa4n. Vuonna 2001 Don Rosa piirsi yhdess\xc3\xa4 yst\xc3\xa4v\xc3\xa4ns\xc3\xa4 Dan Shanen kanssa Rahas\xc3\xa4ili\xc3\xb6n yksityiskohtaisen pohjapiirroksen, joka julkaistiin Talon kokoinen vastustaja -tarinan yhteydess\xc3\xa4. Piirustusten mukaan s\xc3\xa4ili\xc3\xb6 on ulkomitoiltaan 43 metri\xc3\xa4 korkea, 40 metri\xc3\xa4 leve\xc3\xa4 ja 40 metri\xc3\xa4 pitk\xc3\xa4. Varsinaisen holvin lis\xc3\xa4ksi rakennuksessa on Roopen toimisto ja asuintilat. Rahas\xc3\xa4ili\xc3\xb6ss\xc3\xa4 ty\xc3\xb6skentelee Roopen ohella paljon henkil\xc3\xb6kuntaa, kuten sihteeri neiti N\xc3\xa4ps\xc3\xa4._NEWLINE_Rahas\xc3\xa4ili\xc3\xb6 on hyvin varusteltu Roopen vihollisten \xe2\x80\x93 yleens\xc3\xa4 Karhukoplan \xe2\x80\x93 hy\xc3\xb6kk\xc3\xa4yksilt\xc3\xa4 ja sen asej\xc3\xa4rjestelmiin on kuulunut eri tarinoissa muiden muassa ansaluukkuja, rikkihapolla t\xc3\xa4ytettyj\xc3\xa4 altaita, karhunrautoja ja maamiinoja. Roopen toimistossa s\xc3\xa4ilytet\xc3\xa4\xc3\xa4n buurisodan (vanhoissa suomennoksissa Suomen sodan) aikaista kanuunaa, jota k\xc3\xa4ytet\xc3\xa4\xc3\xa4n toimistoon tunkeutuvia vihollisia vastaan. S\xc3\xa4ili\xc3\xb6 on kuitenkin monissa tarinoissa onnistuttu kutistamaan, laukaisemaan avaruuteen, upottamaan valtameren syvyyksiin tai jopa tuhoamaan._NEWLINE_Carl Barksin tarinassa Rahal\xc3\xa4hde paljastetaan, ett\xc3\xa4 Rahas\xc3\xa4ili\xc3\xb6n vieress\xc3\xa4 oli alun perin Ankkalinnan perustajan Julle Ankanp\xc3\xa4\xc3\xa4n omistama linnoitus nimelt\xc3\xa4 Ankkalinnake. Suositun piirt\xc3\xa4j\xc3\xa4n Don Rosan \xe2\x80\x93 jonka koko tuotanto sis\xc3\xa4lt\xc3\xa4\xc3\xa4 valtavasti viittauksia Barksin tarinoihin \xe2\x80\x93 tekem\xc3\xa4n tarinan Ankkalinnakkeen valloittaja mukaan Roope rakensi Rahas\xc3\xa4ili\xc3\xb6n Ankkalinnakkeen paikalle vuonna 1902._NEWLINE_Kukkulaa, jonka p\xc3\xa4\xc3\xa4ll\xc3\xa4 linnake sijaitsi ja jossa rahas\xc3\xa4ili\xc3\xb6 nykyisin sijaitsee, kutsutaan suomeksi Rahas\xc3\xa4ili\xc3\xb6kukkulaksi. Kukkulan alkuper\xc3\xa4inen nimi oli Don Rosan mukaan englanniksi \xe2\x80\x9dKillmule Hill\xe2\x80\x9d eli Ankkalinnakkeen Valloittajan uudessa suomennoksessa "Muulinsurmam\xc3\xa4ki", mutta kun Roopen Rolls Regal -merkkinen automobiili ei p\xc3\xa4\xc3\xa4se kukkulan p\xc3\xa4\xc3\xa4lle (Roope Ankan el\xc3\xa4m\xc3\xa4 ja teot osa 10, "Aku Ankka Lataamo" numero 49L 15). Niin kukkula sai nykyisen (todellisuudessa Carl Barksin antaman) nimens\xc3\xa4 \xe2\x80\x9dKillmotor Hill\xe2\x80\x9d eli \xe2\x80\x9dMoottorinrikkojakukkula\xe2\x80\x9d tai uuden suomennoksen mukaisesti "Moottorinsurmam\xc3\xa4ki". Englannin kielisess\xc3\xa4 versiossa uuden nimen kukkulalle "antaa" Mummo Ankan eli Kaino-Vienon puoliso Hepsu. _NEWLINE_Don Rosan mukaan Roope ostaa m\xc3\xa4ke\xc3\xa4 alas rym\xc3\xa4st\xc3\xa4neelle autolleen Mummolta tallin josta t\xc3\xa4m\xc3\xa4 noutaa sen my\xc3\xb6hemmin Carl Barksin tarinassa Ankkalinnan Juhla-ajot, joten Roopen kottero ei hajonnut vaikka Hepsu tokaisee uudessa suomennoksessa m\xc3\xa4en ottavan hengen my\xc3\xb6s uusmuotisilta automobiileilta._NEWLINE_Roope Ankan kilpailijalla Kulta-Into Piill\xc3\xa4 on hyvin samankaltainen rahas\xc3\xa4ili\xc3\xb6 Etel\xc3\xa4-Afrikassa sijaitsevassa Limpopon laaksossa.'